Source: https://domov.sme.sk/c/6002788/podozrivy-z-brutalnej-vrazdy-straznika-je-na-slobode.html
Timestamp: 2017-09-25 08:39:11+00:00
Document Index: 729658

Matched Legal Cases: ['súd ', 'súd ', 'súd ', 'súd ', 'súd ', 'Súd ']

Podozrivý z brutálnej vraždy strážnika je na slobode - domov.sme.sk
3. aug 2011 o 20:12 TASR
Súdy opäť pustili na slobodu človeka podozrivého z násilného zločinu.
BRATISLAVA. Hlavného aktéra v kauze brutálnej krvavej vraždy strážnika bezpečnostnej služby Viliama K., ktorá sa odohrala pred takmer štyrmi rokmi v priestore jednej firmy v Stupave a v ktorej Okresný súd Bratislava 1 už dva razy odsúdil na doživotný trest a vysoké tresty odňatia slobody vo výške 24 a 21 rokov trojicu páchateľov, prepustili na slobodu.
Okresný súd Bratislava 1 už 18. júla prepustil hlavného obžalovaného Tibora P. na slobodu, nakoľko mu uplnynula maximálna dĺžka väzby v zmysle Trestného poriadku.
Hlavné pojednávanie v tejto krvavej kauze bude na Okresnom súde Bratislava 1 vytýčené až po rozhodnutí o námietke zaujatosti, ktorú v tejto veci podal iný z trojice obžalovaných voči iným sudcom nižšieho súdu. TASR to dnes potvrdil hovorca Krajského súdu (KS)v Bratislave Pavol Adamčiak.
Kauzu brutálnej vraždy strážnika bezpečnostnej služby Viliama K., sa vrátila na Okresný súd Bratislava 1 v druhej polovici októbra už po druhý raz. Odvolací KS v Bratislave vtedy pre porušenie viacerých procesnoprávnych a iných ustanovení vrátil prípad už po druhý raz Okresnému súdu Bratislava 1 (OS 1) naspäť, aby vec opätovne prejednal a rozhodol v nej.
"Krajský súd v Bratislave uznesením dňa 13. októbra na neverejnom zasadnutí rozhodol tak, že v poradí druhý rozsudok OS Bratislava 1 zo dňa 22. júna zrušil a vec vrátil súdu prvého stupňa, aby opätovne vec prejednal a rozhodol. Dôvodom rozhodnutia odvolacieho súdu je porušenie viacerých hmotnoprávnych i procesnoprávnych ustanovení Trestného poriadku, ktoré musí súd prvého stupňa v novom konaní odstrániť.
Presný a úplný výpočet pochybení súdu prvého stupňa sa bude nachádzať v písomnom vyhotovení uznesenia odvolacieho súdu," odpovedal vtedy na otázku TASR hovorca Adamčiak.
Na doživotný trest odňatia slobody odsúdil 22. júna tohto roku opätovne trojčlenný senát OS 1 obžalovaného Tibora P., keď ho uznal za vinného z brutálnej vraždy spomínaného strážnika Viliama K. Súd spolupáchateľov Petra G. a Milana S. opakovane, ako v novembri 2009, odsúdil na vysoké tresty odňatia slobody vo výške 24 a 21 rokov.
Trojica, z ktorej prví dvaja obžalovaní boli v minulosti tri až šesť ráz trestaní, si svoj trest mala odpykať v ústave s maximálnym stupňom stráženia. Júnový verdikt však stále ešte nebol právoplatný a bolo možné sa voči nemu odvolať v zákonnej lehote na KS v Bratislave.
Všetci traja sa už vtedy odvolali nielen voči výške trestu, ale aj voči právnej kvalifikácii. "Trošku som spokojnejšia, až na to, že ich musím stále stretávať," povedala vtedy pre TASR matka 55-ročného zavraždeného strážnika na margo rozsudku a toho, že sa trojica odvolala a kauzu bude teda ešte musieť pojednávať KS.
18. dec 2008, o 10:24 Nemocnica v Malackách pomáha hendikepovaným deťom